Phoaⁿ Ui-lûn

**Phoaⁿ Ui-lûn** (), phian-miâ **tú-tu**, sī Tâi-oân ê iá-kiû soán-chhiú, seⁿ tī Pîn-tong-koān Bân-bân-hiong, sī Makatao-cho̍k hō͘-è. I tī 2003 nî Kùi-chho͘ Soán-siù hō͘ Thóng-it Sai kéng ji̍p-khì, sī hit nî ê soán-siù chiōng-goân. Bat tī Tiong-hôa Chit-pāng Thóng-it 7-ELEVEn Sai hāu-le̍k, siú-pī ūi-tì sī tâu-chhiú. 2024 nî 9 goe̍h 29 tī Tâi-pak Tōa-kī-tàn ín-thè, kiat-sok 22-tang ê soán-chhiú seng-gâi, chit-má sī Thóng-it Sai it-kun ê tâu-chhiú kàu-liān.

## Keng-le̍k
* Pîn-tong-koān Bân-bân-hiong Chhiah-soaⁿ Kok-sió Siàu-pāng-tūi
* Pîn-tong-koān Bí-hô Tiong-ha̍k Chheng-siàu-pāng-tūi
* Pîn-tong-koān Bí-hô Tiong-ha̍k Chheng-pāng-tūi
* Pia̍t-hú Tāi-ha̍k Iá-kiû-tūi
* Ha̍p-chok Kim-khò͘ Iá-kiû-tūi
* Tiong-hôa Chit-pāng Thóng-it Sai／Thóng-it 7-ELEVEn Sai (2003 nî－2024 nî 9 goe̍h 29)
* Tâi-oân Chit-pāng Kiû-oân Kang-hōe tē-2-kài lí-sū (2008 nî 12 goe̍h 6 hō－2010 nî 2 goe̍h 6 hō)
* Tiong-hôa Chit-pāng Thóng-it 7-ELEVEn Sai jī-kun tâu-chhiú kàu-liān (2025 nî 1 goe̍h 9 hō－11 goe̍h 16)
* Tiong-hôa Chit-pāng Thóng-it 7-ELEVEn Sai it-kun tâu-chhiú kàu-liān (2025 nî 11 goe̍h 17－)

## Te̍k-sû Sū-chek

* 2003 nî 3 goe̍h 9 hō, tī Tâi-lâm Iá-kiû-tiôⁿ tùi-chiàn Tē-it Kim-kong ê pí-sài sian-hoat chiōⁿ-tiôⁿ, tī i seng-gâi thâu-chi̍t-pái teng-pán tio̍h tit-tio̍h thâu-chi̍t-sèng.
* 2005 nî 7 goe̍h 1 hō, tī Pîn-tong Koān-li̍p Iá-kiû-tiôⁿ tùi-chiàn Sêng-thài COBRAS, tit-tio̍h kò-jîn thâu-chi̍t-pái tiòng-kè sêng-kong.
* 2007 nî 9 goe̍h 21, tī Tâi-lâm Iá-kiû-tiôⁿ tùi-chiàn Hiaⁿ-tī Chhiōⁿ, chiâⁿ-chò Tiong-hôa Chit-pāng thâu-chi̍t-ūi tan-kùi 15 liân-sèng ê tâu-chhiú.
* 2007 nî 10 goe̍h 8 hō, tī Tâi-lâm Iá-kiû-tiôⁿ tùi-chiàn La New Hîm, tit-tio̍h tan-kùi 16 liân-sèng, sī Tiong-hôa Chit-pāng liân-sèng ê sin kì-lo̍k (pau-hâm hāⁿ-kùi).
* 2007 nî kiû-kùi kiat-sok, Phoaⁿ Ui-lûn sī Tiong-hôa Chit-pāng thâu-chi̍t-ê ta̍t-sêng "liân-sòa 5-tang sèng-tâu siang-ūi-sò͘" ê pún-thó͘ tâu-chhiú, 2010 nî liân-sòa 8-tang tit-tio̍h siang-ūi-sò͘ sèng-tâu, sī liân-bêng sú-siōng thâu-chi̍t-lâng.
* 2008 nî 4 goe̍h 24, tī Tōa-pi-ô͘ Iá-kiû-tiôⁿ tùi-chiàn La New Hîm, tit-tio̍h hāⁿ-kùi 19 liân-sèng, ta̍t-sêng kò-jîn chit-pāng seng-gâi 70-sèng.
* 2008 nî 6 goe̍h 18, tī Tâi-tiong Iá-kiû-tiôⁿ tùi-chiàn Hiaⁿ-tī Chhiōⁿ, sian-hoat 5-kio̍k sit 3-hun tit-tio̍h sèng-tâu, chū 2007 nî 3 goe̍h 31 í-lâi í-keng sī hāⁿ-kùi 21 liân-sèng, kah Hân-kok chit-pāng ê kì-lo̍k pêⁿ chē, mā chhiau-oa̍t Ji̍t-pún chit-pāng ê kì-lo̍k. Chit-ê kì-lo̍k kàu-taⁿ mā iu-goân sī Tiong-hôa Chit-pāng siōng chē ê kì-lo̍k.
* 2008 nî 7 goe̍h 10 hō, tī Tâi-lâm Iá-kiû-tiôⁿ tùi-chiàn Tiong-sìn Keng oân-tâu 9-kio̍k ta̍t-sêng bô an-táⁿ pí-sài, sī Tiong-hôa Chit-pāng sú-siōng tē-6-ūi oân-sêng ê tâu-chhiú; jî-chhiáⁿ in-ūi bô tâu-chhut jīm-hô sì-sí-kiû, só͘-í mā chiâⁿ-chò Tiong-hôa Chit-pāng sú-siōng thâu-chi̍t-ê tâu-chhut bô sì-sí-kiû bô an-táⁿ pí-sài ê tâu-chhiú (tān-sī Ko Kok-khèng thâu-chi̍t-kio̍k hoat-seng sit-ngō͘ hō͘ thûi-á-chhiú chiōⁿ-lúi, bô-iân chiâⁿ-chò Tiong-hôa Chit-pāng thâu-chi̍t-tiôⁿ oân-choân pí-sài).
* 2010 nî 10 goe̍h 3 hō, tī Tâi-lâm Iá-kiû-tiôⁿ tâu 7-kio̍k, sit 1-hun, lo̍h-bóe í 2:1 phah-pāi Hiaⁿ-tī Chhiōⁿ, tit-tio̍h tē-100-sèng, mā-sī liân-bêng sú-siōng siōng siàu-liân ê pah-sèng (百勝) tâu-chhiú.
* 2010 nî Tē-17-kài Chiu-chè-poe chhut-sài 2-tiôⁿ, lóng-chóng 10-kio̍k bô sit-hun tit-tio̍h hông-gū-lu̍t-ông, pēng-chhiáⁿ hőng soán chò choân-bêng-seng-tūi chòe-ka sian-hoat tâu-chhiú.
* 2013 nî 7 goe̍h 20, tī Tâi-lâm Iá-kiû-tiôⁿ tùi-chiàn Gī-tāi Sai-gû sian-hoat, tâu 6-kio̍k sit 3-hun tit-tio̍h sèng-tâu, sī chit-pāng seng-gâi tē-**109**-sèng, chhiau-kòe Ióng-chòng pó-chhî ê liân-bêng kì-lo̍k, chiâⁿ-chò Tiong-hôa Chit-pāng sú-siōng siōng chē sèng-tâu ê kiû-oân.
* 2015 nî 5 goe̍h 22 tī Sin-chng Iá-kiû-tiôⁿ tùi-chiàn Tiong-sìn Hiaⁿ-tī, chhiau-kòe Ióng-chòng seng-gâi tâu-kiû 1570-kio̍k ê liân-bêng kì-lo̍k, chiâⁿ-chò Tiong-hôa Chit-pāng sú-siōng tâu siōng chē kio̍k ê kiû-oân.
* 2016 nî 7 goe̍h 13－9 goe̍h 25, liân-sòa 40-kio̍k bô sì-sí-kiû, sī Tiong-hôa Chit-pāng ê sin kì-lo̍k.
* 2017 nî 5 goe̍h 11, tī Tâi-lâm Iá-kiû-tiôⁿ tùi-chiàn Tiong-sìn Hiaⁿ-tī, tē-3-kio̍k bīn-tùi thûi-á-chhiú So͘ Hūi-ta̍t tâu-chhut sa̋n-sín, sī seng-gâi tē-1000-pái sa̋n-sín, mā sī Tiong-hôa Chit-pāng pún-thó͘ tâu-chhiú thâu-chi̍t-lâng.
* 2019 nî 9 goe̍h 8 hō, tī Tâi-tiong Chiu-chè Iá-kiû-tiôⁿ tùi-chiàn Tiong-sìn Hiaⁿ-tī ê pí-sài tit-tio̍h tē-142-sèng, chèng-sek chiâⁿ-chò Tâi-oân chit-pāng sú-siōng siōng chē sèng-tâu ê soán-chhiú.
* 2019 nî 9 goe̍h 19, tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân, tē-1-kio̍k bīn-tùi thûi-á-chhiú Liāu Kiān-hù tâu-chhut sa̋n-sín, sī seng-gâi tē-1100-pái sa̋n-sín, mā sī Tiong-hôa Chit-pāng pún-thó͘ tâu-chhiú thâu chi̍t-lâng.
* 2022 nî 6 goe̍h 5 hō, tī Tâi-pak Chhī-li̍p Thian-bú Iá-kiû-tiôⁿ tùi-chiàn Bī-choân Liông, 6-kio̍k-hā teng-pán bīn-tùi thûi-á-chhiú Chan Tô-iông tâu-chhut tē-30000-kiû, sī Tiong-chit thâu-chi̍t-ê tâu-kiû-sò͘ ū 30000-kiû ê soán-chhiú.
* 2024 nî 4 goe̍h 20, tī Tâi-lâm Iá-kiû-tiôⁿ tùi-chiàn Hù-pang Hān-chiòng 2.2-kio̍k bô sit-hun tit-tio̍h sèng-tâu, kā siōng-chē sèng-tâu ê kì-lo̍k cheng-ka kàu 149-sèng, khó-sioh it-ti̍t kàu 9 goe̍h 29 ín-thè lóng bô-hoat-tō͘ tit-tio̍h tē-150-sèng.

## Sêng-pāng Kok-chhiú Keng-le̍k
*2001 nî Tē-9-kài Hô-lân Káng-kháu-poe
*2002 nî Tē-21-kài Hô-lân Ha-liân-poe
*2002 nî Hú-san A-ūn
*2002 nî Tē-15-kài Chiu-chè-poe Iá-kiû-sài
*2013 nî Tē-3-kài Sè-kài Iá-kiû Keng-tián-sài
*2015 nî Tē-1-kài Sè-kài Iá-kiû 12-kiông Sài
*2017 nî Tē-4-kài Sè-kài Iá-kiû Keng-tián-sài

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)
* ( sī liân-bêng le̍k-sú lāi siōng-hó ia̍h siōng-koân ê sêng-chek)

## Chhù-sū
Phoaⁿ Ui-lûn kah koa-chhiú Tōa-ki seⁿ kah chok sêng, tû-liáu bat tī kiû-tūi kí-pān ê chháu-tē im-ga̍k-hōe lāi-té kah Tōa-ki chò-hóe piáu-ián í-gōa, koh tī 2018 nî tī Tōa-ki ê im-ga̍k chok-phín *Tâi-lâm / Tainan * lāi-té chhah-hoe-á.

## Chham-khó Chu-liāu

## Gōa-pō͘ Liân-kiat